Só lyk jong paartjie wat op hoofweg vermoor is | Netwerk24
Deur Hanti Otto 27 Mei 2019 11:59
'n Spesiale Gautengse polisieondersoekspan soek sedert Sondag onverpoos na die moordenaars van die paartjie wat doodgeskiet is toe hul bakkie sonder brandstof gaan staan het.
Johanco Fleischman (19) en Jessica Kuhn (21). Foto: Facebook
Johanco Fleischman (19) en Jessica Kuhn (21) is Sondagmiddag omstreeks 12:00 by die N12-Putfonteinweg-wisselaar in Benoni vermoor toe hul Toyota-dubbelkajuitbakkie hulle saam met hul werkers gestrand gelaat het.
Luidens bronne het Fleischman iemand gebel om brandstof te bring.
Kol. Lungelo Dlamini, provinsiale polisiewoordvoerder, sê die paartjie is, terwyl hulle op hulp gewag het, deur vermoedelik drie mans aangeval.
Fleischman se lyk is buite die voertuig gevind. Hy is verskeie kere geskiet. Kuhn was nog in die bakkie. Sy het 'n enkele koeëlwond gehad.
Die aanvallers het 'n selfoon geroof en toe probeer om die bakkie aan die brand te steek.
Luidens bronne het die paartjie, wat sedert Februarie 'n paartjie is, op 'n varkplaas in Delmas gewerk.
"Een van die werkers is ook aangerand," sê 'n bron.
Lees ook: 2 koelbloedig doodgeskiet vir selfoon
Dlamini sê hoewel hy nie kan uitbrei oor die vordering van die polisieondersoek nie, kan hy wel bevestig dat daar verskeie leidrade is wat opgevolg word.
Die Gautengse provinsiale gemeenskapspolisieraad spreek ook in 'n verklaring sy skok oor die "blatante" en "hartelose" aanval uit.
"Dit is kommerwekkend dat so 'n gewelddadige daad helder oordag geskiet. Ons paaie is veronderstel om veilig te wees en dit is ondenkbaar dat mense, selfs as hulle net langs die pad gestrand raak, slagoffers van misdaad word," lui die verklaring.